มองเทรนด์ อาหารกลุ่มโปรตีนทางเลือก มีโอกาสขยายตัวต่อเนื่อง แนะโอกาสผู้ประกอบการไทยออกผลิตภัณฑ์ เจาะตลาดกลุ่มคนรักสุขภาพ
นางสาวอุษาศรี เขียวระยับ ผู้อำนวยการสำนักงานส่งเสริมการค้าในต่างประเทศ (สคต.) นครชิคาโก เปิดเผยว่า ได้ติดตามและหาช่องทางในการขยายการส่งออกให้กับสินค้าไทยในฐานะเซลล์แมนประเทศ โดยมองโอกาสขยายตัวของสินค้ากลุ่มอาหารในกลุ่มโปรตีนทางเลือก หรือ Plant-based food ในสหรัฐฯ มีแนวโน้มเติบโตในระยะยาว โดยภายในปี 2570 คาดว่าจะมีมูลค่าตลาดสูงถึง 8.5 หมื่นล้านเหรียญฯ  ด้านนางขวัญนภา ผิวนิล ผู้อำนวยการสำนักงานการค้าในต่างประเทศ (สคต.) ณ ลอสแอนเจลิส  กล่าวว่า แม้ Plant-based ส่วนของเนื้อสัตว์เทียม จะมีอัตราขยายตัวสูงถึงร้อยละ 45  แต่หากเทียบกับตลาดเนื้อสัตว์ทั่วไปยังมีเพียงร้อยละ 1.4 และยังมีทางเลือกไม่มากนัก ซึ่งกลุ่มที่น่าจับตามอง เป็นเนื้อหมู เนื้อไก่ อาหารทะเล และซอสปรุงรส ทางสำนักงานฯ มองเห็นถึงโอกาสของผู้ประกอบการไทยที่จะนำเทคโนโลยีและนวัตกรรมมาประยุกต์ใช้เพื่อนำเสนอสินค้าในรูปแบบที่แปลกใหม่ให้มีจุดเด่นมากขึ้น รวมไปถึงการยืดอายุ Shelf Life ควบคู่ไปกับการพิถีพิถันในการเลือกใช้วัตถุดิบและสร้างความมั่นใจให้แก่ผู้บริโภคชาวอเมริกัน เพื่อรองรับเทรนด์ดังกล่าว กรมฯ จึงจัดให้มีการอบรมให้ความรู้แก่ผู้ประกอบการ ผ่าน webinar และกิจกรรม  Online Business Matching สินค้าอาหารจากพืช เพื่อส่งเสริมการจับคู่ทางธุรกิจ ในเดือนสิงหาคม  2564  โดยมีผู้ส่งออกไทยเข้าร่วม 20 ราย เจรจากับผู้นำเข้าจำนวน 63 ราย จาก 22 ประเทศ  รวม 228 คู่เจรจา คาดว่าจะมีการสั่งซื้อภายใน 1 ปี ในเบื้องต้นมีมูลค่าประมาณ 110.32 ล้านบาท  ซึ่งภาพรวมผู้นำเข้าต่างประเทศมีความเชื่อมั่นในผลิตภัณฑ์อาหารจากประเทศไทยและมีแนวโน้มจะสั่งซื้อเพิ่มเติม หากการทดสอบตัวอย่างสินค้าเป็นไปได้ด้วยดี